AIŠKINAMASIS RAŠTAS

DĖL PRITARIMO DALYVAVIMUI PROJEKTE „PRAEITIS. DABARTIS. EUROPA“ PARTNERIO TEISĖMIS IR JO ĮGYVENDINIMUI

2026 m. spalio   d.
Panevėžys

1. Sprendimo projekto tikslai ir uždaviniai: 
Piliečių, lygybės, teisių ir vertybių programa (angl. Citizens, Equality, Rights and Values Programme - CERV) – 2021–2027 m. Europos Sąjungos finansavimo programa (toliau – Programa), skirta ES sutartyse ir Europos Sąjungos pagrindinių teisių chartijoje įtvirtintoms teisėms ir vertybėms stiprinti, piliečių demokratiniam ir pilietiniam dalyvavimui skatinti bei atviros, demokratinės ir įtraukios visuomenės plėtrai. 2026 m. balandžio 16 d. terminui buvo galima teikti paraiškas Programos Miestų tinklų priemonei. 
Panevėžio miesto savivaldybės administracija (toliau – Administracija) gavusi kvietimą iš Vila Kasteli savivaldybės (Italija) prisijungė prie konsorciumo partnerio teisėmis teikiant paraišką „Praeitis. Dabartis. Europa“ (angl. „Voices of Europe: Past, Present, Future”) (toliau – Projektas).
Paraiška buvo įvertinta teigiamai ir įgijo teisę Projekto finansavimui gauti. Bendra projekto vertė  171 500 Eur, Panevėžio miesto savivaldybės administracijai numatyta 30 692 Eur.
Projekto pagrindinis partneris – Vila Kasteli savivaldybė (Italija). 
Projekto partneriai:
· [bookmark: _Hlk94523134]Panevėžio miesto savivaldybės administracija (Lietuva);
· Paredes socialinės įtraukties asociacija (Portugalija);
· Platanijos savivaldybė (Graikija);
· Asociacija „Empower plus“ (Rumunija).
Projekto tikslas – stiprinti jaunimo pilietiškumą, skatinti įtrauktį, Europos vertybių pažinimą ir dialogą tarp jaunų žmonių bei sprendimų priėmėjų. Ypatingas dėmesys bus skiriamas 18–30 metų jaunimui, įskaitant mažiau galimybių turinčius ir nepakankamai atstovaujamų visuomenės grupių jaunus žmones, sudarant jiems galimybes kūrybiškai išreikšti savo patirtis, požiūrį ir pasiūlymus. 
Projekto metu partnerių šalyse bus organizuojami tarptautiniai mokymai, vietos kūrybinės dirbtuvės ir tarptautinės projekto rezultatų pristatymo bei aptarimo veiklos. Renginiuose bus taikomi pasakojimų kūrimo, fotografijos, skaitmeninio istorijų žemėlapio ir virtualios realybės metodai, padedantys jaunimui nagrinėti įtraukties ir Europos vertybių temas bei išreikšti skirtingų visuomenės grupių patirtis. Jaunimas kartu su sprendimų priėmėjais aptars aktualius klausimus ir rengs konkrečius pasiūlymus bei rekomendacijas, kurios bus apibendrintos ir pristatytos projekto partneriams bei kitoms suinteresuotoms institucijoms.
Panevėžio miesto savivaldybės administracija projekto metu organizuos tris renginius jaunimui: pasakojimų kūrimo dirbtuves, fotografijos ir virtualios realybės priemones pasitelkiančias kūrybines dirbtuves bei diskusijas su sprendimų priėmėjais. Jų metu jauni žmonės dalysis savo patirtimis, kurs skaitmeninį ir vaizdinį turinį bei kartu su vietos sprendimų priėmėjais rengs pasiūlymus, skirtus didinti jaunimo įsitraukimą į vietos sprendimų priėmimo procesus ir stiprinti socialinę įtrauktį. Administracijos atstovai taip pat dalyvaus projekto partnerių organizuojamuose tarptautiniuose mokymuose ir kitose tarptautinėse projekto veiklose. Panevėžio miesto savivaldybės administracija bus atsakinga už tarptautinio nuotolinio apskritojo stalo renginio organizavimą, kuriame projekto rezultatai ir parengtos rekomendacijos bus aptariami su partneriais, pilietinės visuomenės atstovais ir sprendimų priėmėjais.
Projekto trukmė – 24 mėnesiai (preliminari projekto įgyvendinimo pradžia – 2027 m. sausio mėn., pabaiga – 2028 m. gruodžio mėn.).

2. Siūlomos teisinio reguliavimo nuostatos, laukiami rezultatai: 
2025 m. kovo 25 - 26 d. Investicijų projektų atrankos grupės posėdžio rašytinės procedūros tvarka buvo pritarta Panevėžio miesto savivaldybės administracijos dalyvavimui Projekte (protokolas Nr. IP-02).
2025 m. kovo 27 d. pagrindinis partneris Vila Kasteli savivaldybė (Italija) pateikė paraišką Europos Sąjungos Piliečių, lygybės, teisių ir vertybių programos Miestų tinklų priemonei. 2025 m. rugsėjo 2 d. Europos švietimo ir kultūros vykdomoji įstaiga (angl. EACEA) raštu Nr. (2025)7110254 informavo apie trūkstamas biudžeto lėšas paraiškai finansuoti.
2026 m. balandžio 2 d. Vila Kasteli savivaldybė pakvietė pakartotinai teikti patobulintą paraišką. 
2026 m. balandžio 16 d. pagrindinis partneris Vila Kasteli savivaldybė (Italija) pateikė paraišką Europos Sąjungos Piliečių, lygybės, teisių ir vertybių programos Miestų tinklų priemonei. 
2026 m. rugsėjo 17 d. Europos švietimo ir kultūros vykdomoji įstaiga (angl. EACEA) kvietimo raštu Nr. (2026)8820326 informavo apie teigiamus paraiškos vertinimo rezultatus ir pasiruošimo veiksmus finansavimo sutarties pasirašymui. Finansavimo sutartį numatoma pasirašyti iki 2026 m. gruodžio 17 d.
Šiuo metu teikiamas Tarybos sprendimo projektas dėl pritarimo dalyvavimui Projekte partnerio teisėmis ir jo įgyvendinimui.
Projektas skatins skirtingų Europos šalių savivaldybių ir nevyriausybinių organizacijų bendradarbiavimą jaunimo pilietinio dalyvavimo, įtraukties ir Europos vertybių srityse. Įgyvendinant projektą Panevėžio miesto savivaldybės administracija turės galimybę susipažinti su partnerių patirtimi ir išbandyti kūrybiškus bei įtraukius jaunimo dalyvavimo metodus. Panevėžyje vykdomų veiklų metu bus nagrinėjami jaunimo pilietinio dalyvavimo, įtraukties ir Europos vertybių klausimai, pasitelkiant pasakojimų kūrimo, fotografijos ir kitas skaitmenines priemones, renkamos jaunimo įžvalgos ir pasiūlymai. Projekto metu sukaupta partnerių patirtis ir vietos veiklų rezultatai bus apibendrinti bendruose projekto rezultatuose ir rekomendacijose, skirtose stiprinti jaunimo pilietinį dalyvavimą ir dialogą su sprendimų priėmėjais. 
3. Lėšų poreikis ir šaltiniai:  
Panevėžio miesto savivaldybės administracijai projekto įgyvendinimui pagal Programoje nustatytus įkainius numatyta 30 692 Eur suma. Projektas finansuojamas 100 proc. intensyvumu, tačiau reikia užtikrinti tinkamų išlaidų dalies, kurios nepadengia Projektui skiriamo finansavimo lėšos, ir netinkamų finansuoti, tačiau projektui būtinų įgyvendinti išlaidų finansavimą, jei tokių atsirastų.
4. Sprendimui priimti reikalingi pagrindimai, skaičiavimai ar paaiškinimai: 
Projekto „Praeitis. Dabartis. Europa“ paraiškai laimėjus finansavimą, piniginė dotacija bus išmokama tik pasirašius Finansavimo ir Partnerystės sutartis bei kitus su Projekto įgyvendinimu susijusius dokumentus. Vadovaujantis Panevėžio miesto savivaldybės vardu sudaromų sutarčių pasirašymo tvarkos aprašu, patvirtintu Panevėžio miesto savivaldybės tarybos 2023 m. gruodžio 28 d. sprendimu Nr. 1-394 „Dėl Panevėžio miesto savivaldybės vardu sudaromų sutarčių pasirašymo tvarkos aprašo patvirtinimo, Savivaldybės tarybos 2014 m. gegužės 29 d. sprendimo Nr. 1-154 pripažinimo netekusiu galios ir įgaliojimo savivaldybės merui“, tam, kad Panevėžio savivaldybės administracijos direktorius galėtų pasirašyti dokumentus, susijusius su Projekto finansavimu ir įgyvendinimu, reikalingas Tarybos sprendimas.

5. Kieno iniciatyva parengtas sprendimo projektas: 
Panevėžio miesto savivaldybės administracijos.

